《感事》
明代·韩邦靖

东南民力知全竭，西北长城更欲修。定有壮丁填野壑，况兼新麦在平畴。

寻常功业人知好，十万人心或可忧。白屋书生真过计，便因家国泪横流。

作者简介：（1488—1523）明陕西朝邑人，字汝度，号五泉。韩邦奇弟。正德三年与兄同登进士。授工部主事。上疏指斥时政，触怒武宗，下狱，夺职为民。嘉靖初起为山西左参议，分守大同。岁饥，力请发帑赈饥，不报。遂乞归。抵家病卒。有《朝邑志》、《五泉诗集》。